ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0360/96 υποβολή: Karl Schweitzer (NI) προς την Επιτροπή (22 Φεβρουαρίου 1996)

Θέμα: Διακρίσεις εις βάρος ειδικευμένου εργατικού δυναμικού στην ΕΕ

Εν αναφορά προς επιστολή η οποία εστάλη χωριστά στην Επιτροπή τίθενται τα εξής ερωτήματα: Θεωρεί η Επιτροπή ότι η αναφερόμενη στην επιστολή διαδικασία συνάδει με την κοινοτική νομοθεσία και επομένως, ορθώς ακολουθήθηκε;

Εάν ναί, μπορεί η Επιτροπή να αιτιολογήσει την άποψή της;

Εάν όχι, ποιές ενέργειες συνιστά στη διδασκάλισσα να αναλάβει, προκειμένου να εξεύρει δίκαιη λύση στο πρόβλημά της;

Απάντηση του κ. Flynn εκ μέρους της Επιτροπής (21 Μαρτίου 1996)

Η Επιτροπή γνωρίζει ότι η επιστολή στην οποία αναφέρεται το αξιότιμο μέλος είναι χρονολογημένη από τις 14 Δεκεμβρίου 1995 και αφορά την περίπτωση ενός αυστριακού καθηγητή ξένων γλωσσών στο πανεπιστήμιο της Πίζας.

Η Επιτροπή είναι πλήρως ενήμερη για διάφορες παρόμοιες περιπτώσεις σε ιταλικά πανεπιστήμια, στις οποίες έχουν καταγγελθεί διακρίσεις εις βάρος καθηγητών ξένών γλωσσών.

Όσον αφορά τη θέση της σχετικά με το επαγγελματικό καθεστώς και τις συνθήκες εργασίας των καθηγητών ξένων γλωσσών σε ιταλικά πανεπιστήμια, η Επιτροπή παραπέμπει το αξιότιμο μέλος στην απάντησή της στη γραπτή ερώτηση Ε-158/96 του κ. Tamino ((ΕΕ C 122 της 25.04.1996. )), στην κοινή απάντησή της στις προφορικές ερωτήσεις Η-0063/96 του κ. Truscott και Η-0067/96 της κ. Crepaz ((Συζητήσεις στο Ευρωπαϊκό Κοινοβούλιο. )) και στη δήλωση της Επιτροπής στα πλαίσια της συζήτησης στο Κοινοβούλιο στις 15 φεβρουαρίου 1996, σχετικά με την κατάσταση των καθηγητών ξένης γλώσσας στα ιταλικά πανεπιστήμια.
ΓΡΑΠΤΗ ΕΡΩΤΗΣΗ Ε-0819/96 υποβολή: Pieter Dankert (PSE) και Carlos Pimenta (ELDR) προς την Επιτροπή (3 Απριλίου 1996)

Θέμα: Η επίσκεψη του αρμοδίου για θέματα περιφερειακής πολιτικής Επιτρόπου, στην Πορτογαλία

Ο αρμόδιος για θέματα περιφερειακής πολιτικής Επίτροπος προτίθεται να μεταβεί προσεχώς προς επίσκεψη στην Πορτογαλία.

Πρόκειται να επισκεφθεί ο κ. Επίτροπος την τοποθεσία όπου σχεδιάζεται η κατασκευή ενός νέου φράγματος (Alqueva);

Προτίθεται η Επιτροπή να χρηματοδοτήσει το εν λόγω φράγμα με χρήματα του Ταμείου Συνοχής ή των Διαρθρωτικών Ταμείων;

Σε περίπτωση που προβλέπεται να διατεθούν χρήματα του Ταμείου Συνοχής, μπορεί να αναφέρει η Επιτροπή ποιό είναι το ενδιαφέρον του σχεδίου από περιβαλλοντική άποψη;

Εάν προτίθεται να διαθέσει χρήματα των Διαρθρωτικών Ταμείων, μπορεί να ανακοινώσει η Επιτροπή στο πλαίσιο ποίου στόχου εντάσσεται η εν λόγω δράση;

Απάντηση της κας Wulf-Mathies εξ ονόματος της Επιτροπής (3 Μαΐου 1996)

Κατά τη πρόσφατη παραμονή του στην Πορτογαλία ο Επίτροπος που είναι επιφορτισμένος με την περιφερειακή πολιτική επεσκέφθη πράγματι στις 25 Μαρτίου την τοποθεσία Algueva en Αlentejo.

Το σχέδιο φράγματος της Algueva έχει εγγραφεί στο πλαίσιο του πορτογαλικού Κοινοτικού Πλαισίου Στήριξης (ΚΠΣ), που καλύπτει την περίοδο 1994 έως 1999, και όπου γίνεται μνεία σε ενδεχόμενη συγχρηματοδότηση 117 εκατ. Ecu από το Ευρωπαϊκό Ταμείο Περιφερειακής Ανάπτυξης και 70 εκατ. Ecu από το Ευρωπαϊκό Ταμείο Προσανατολισμού και Εγγυήσεων, καθώς και, ενδεχομένως, από το Ταμείο Συνοχής.

Οι πορτογαλικές αρχές παρουσίασαν στην Επιτροπή στις 5 Σεπτεμβρίου 1995 αίτηση συγχρηματοδότησης του σχεδίου αυτού το Ταμείο Συνοχής, καθώς και ενημερωτικό φάκελλο όπου αυτό παρουσιάζεται ως «μεγάλο σχέδιο» προς συγχρηματοδότηση στο πλαίσιο του προγράμματος προώθησης του δυναμικού περιφερειακής ανάπτυξης του Κοινοτικού Πλαισίου Στήριξης, τα οποία συνοδεύονται με τη μελέτη των περιβαλλοντικών επιπτώσεων και με τη γνώμη των υπεύθυνων πορτογαλικών αρχών για το περιβάλλον.

Λαμβανομένης υπόψη της σημασίας αυτού του σχεδίου για την Πορτογαλία και ιδίως για την περιοχή της Alentejo η Επιτροπή παρουσίασε ήδη προς τις πορτογαλικές αρχές στις 17 Δεκεμβρίου 1995 την ευνοϊκή καταρχήν θέση της σχετικά με το εν λόγω σχέδιο.

Η τελική απόφαση της Επιτροπής θα εξαρτηθεί ωστόσο από την ανεξάρτητη περιβαλλοντική αξιολόγηση του σχεδίου, καθώς και από τις εγγυήσεις των διαθεσίμων υδάτων σε ποιότητα και σε ποσότητα τα οποία θα πρέπει να επαρκούν για να εξασφαλισθεί η οικονομική βιωσιμότητα του σχεδίου.

Η Επιτροπή σε εταιρική σχέση με τις πορτογαλικές αρχές έχει αρχίσει μελέτες σχετικά με τις δύο αυτές πλευρές.
ΓΡΑΠΤΗ ΕΡΩΤΗΣΗ E-0441/96 υποβολή: Carlo Secchi (PPE) προς την Επιτροπή (29 Φεβρουαρίου 1996)

Θέμα: Οικονομική ενίσχυση για την πραγματοποίηση προγραμμάτων που αφορούν την προστασία των καταναλωτών κατά το 1996

Στην Επίσημη Εφημερίδα αριθ. C 19 της 23ης Ιανουαρίου 1996 δημοσιεύθηκε μία ανακοίνωση σχετικά με τη χορήγηση οικονομικής βοήθειας για προγράμματα που αφορούν την προστασία των καταναλωτών κατά το 1996.

Εκτός από τις πληροφορίες σχετικά με τις προτεραιότητες και τους στόχους των προγραμμάτων, διευκρινίζεται ότι η Επιτροπή διαθέτει έντυπα και ενημερωτικά σημειώματα για τις αιτήσεις χορήγησης ενισχύσεων.

Ωστόσο, οι αιτήσεις αυτές έπρεπε να υποβληθούν μέχρι τις 31 Ιανουαρίου 1996 το αργότερο.

Ερωτάται η Επιτροπή:

1. Πιστεύει ότι στο σύντομο χρονικό διάστημα μεταξύ της δημοσίευσης στην Επίσημη Εφημερίδα (23 Ιανουαρίου) και της λήξης της προθεσμίας (31 Ιανουαρίου) ήταν δυνατόν να ενημερωθούν εγκαίρως όλοι οι ενδιαφερόμενοι στις χώρες της Ευρωπαϊκής Ένωσης, προκειμένου να υποβάλουν τις αιτήσεις τους;

2. Πριν από τη δημοσίευση, είχε προβλέψει άλλον τρόπο προκειμένου να ενημερώσει τους ενδιαφερομένους, ή μέρος των ενδιαφερομένων, και ποιόν;

Απάντηση της κας Bonino εξ ονόματος της Επιτροπής (21 Μαρτίου 1996)

Για να δείξει τη μεγαλύτερη δυνατή διαφάνεια στην χορήγηση των επιδοτήσεων της, η Επιτροπή, αφενός, έστειλε με τηλεομοιοτυπία και ταχυδρομείο, στις 16 Νοεμβρίου 1995, ένα κείμενο στα γαλλικά και στα αγγλικά που αφορά τη χορήγηση χρηματοδοτικών ενισχύσεων για την υλοποίηση σχεδίων σχετικών με την προστασία των καταναλωτών για το έτος 1996, στους πέντε πανευρωπαϊκούς οργανισμούς καταναλωτών Beuc, Ieic, Euro coop, Euro C και Coface, ζητώντας τους ανοιχτά να διαβιβάσουν το περιεχόμενο προς τις ενώσεις μέλη τους. Αφετέρου, δημοσίευσε το κείμενο αυτό στα γαλλικά, αγγλικά και γερμανικά με τη μορφή άρθρου στο τεύχος Δεκεμβρίου 1995 του Info-C, ένα ενημερωτικό δελτίο και δημοσίευσε επίσης το κείμενο αυτό στην Επίσημη Εφημερίδα με την μορφή ανακοίνωσης σε όλες τις κοινοτικές γλώσσες. Λαμβανομένων υπόψη των προθεσμιών μετάφρασης κατά μια χρονική περίοδο του έτους που παρουσιάζει ιδιαίτερο φόρτο εργασίας, δεν κατέστη δυστυχώς δυνατό να δημοσιευθεί το κείμενο στην Επίσημη Εφημερίδα πριν από τον Ιανουάριο 1996.

Για αυτό, αν και η Επιτροπή είχε ήδη λάβει μεγάλο αριθμό αιτήσεων τον Δεκέμβριο και Ιανουάριο, αποφάσισε παρόλ' αυτά να παρατείνει την προθεσμία μέχρι τις 31 Μαΐου 1996. Μια νέα ανακοίνωση για το θέμα αυτό θα δημοσιευθεί συντόμως στην Επίσημη Εφημερίδα.
ΓΡΑΠΤΗ ΕΡΩΤΗΣΗ E-0866/96 υποβολή: Miguel Arias Caρete (PPE) προς την Επιτροπή (12 Απριλίου 1996)

Θέμα: Εισαγωγές οίνου στην ΕΕ

Κατά την τρέχουσα περίοδο εμπορίας, οι ισπανοί αμπελουργοί ακινητοποίησαν πάνω από ένα εκατομμύριο Ηl οίνου στο πλαίσιο του καθεστώτος ατομικής αποθήκευσης, πέραν των 400.000 Hl γλεύκους σταφυλιών, 15.000 Hl συμπυκνωμένου γλεύκους και 11.000 Hl ανακαθαρμένου συμπυκνωμένου γλεύκους, ποσότητες που αποδεικνύουν σαφώς ότι η αγορά δεν κινείται στην Ισπανία, παρά το γεγονός ότι η ισπανική συγκομιδή σταφυλιού ήταν εξαιρετικά σύντομη λόγω της ξηρασίας και των παγετών.

Η κατάσταση αυτή οφείλεται στη μαζική αύξηση των εισαγωγών οίνου από τρίτες χώρες, ιδίως δε από την Αργεντινή.

Βάσει των ανωτέρω, είναι η Επιτροπή σε θέση να διασφαλίσει ότι οι εισαγωγές πραγματοποιούνται σύμφωνα με τις ελάχιστες προδιαγραφές ποιότητας και αλκοολικού βαθμού και ότι διασαφούνται στο τελωνείο βάσει των ορθών τελωνειακών κανόνων;

Απάντηση του κ. Fischler εξ ονόματος της Επιτροπής (29 Απριλίου 1996)

Τα στοιχεία τα οποία παραθέτει το Αξιότιμο Μέλος του Κοινοβουλίου αναφέρονται στην εφαρμογή, στην Ισπανία, του καθεστώτος αποθεματοποίησης κατά τη διάρκεια της τρέχουσας περιόδου εμπορίας, είναι ακριβή. Η Επιτροπή επιθυμεί, εντούτοις, να επισημάνει το γεγονός ότι η εν λόγω ποσότητα είναι κατά το ήμισυ μικρότερη από την ποσότητα η οποία είχε αποτελέσει αντικείμενο συμβάσεων αποθεματοποίησης κατά τη διάρκεια των περιόδων εμπορίας μετά από την προσχώρηση (κατά τι μεγαλύτερη από 2 εκατ. εκτολίτρων). Επιπλέον, οι εν λόγω συμβάσεις αποθεματοποίησης είχαν συναφθεί τον Δεκέμβριο 1995 και τον Ιανουαρίο 1996, όταν οι τιμές ήταν πολύ υψηλές στην Ισπανία. Από το γεγονός αυτό προκύπτει ότι η κατάσταση της αγοράς, αυτή καθάυτή, δεν δικαιολογούσε την απόφαση των εμπορευομένων για αποθεματοποίηση.

Όσον αφορά τις εισαγωγές και τους ελέγχους τους, η Επιτροπή πληροφορήθηκε από τον Τύπο, σχετικά με τις φήμες σύμφωνα με τις οποίες εικάζεται ότι έχουν διαπραχθεί ορισμένες παρατυπίες. Πρέπει να υπευνθυμιστεί ότι οι έλεγχοι κατά την εισαγωγή υπάγονται στην αρμοδιότητα των κρατών μελων. Σχετικά με αυτό το στοιχείο, η Επιτροπή έχει υπενθυμίσει επανειλημμένως στις αντιπροσωπείες των κρατών μελών της επιτροπής διαχείρισης «οίνος» την ανάγκη αυστηρής επιτήρησης των εισαγωγών από τους αρμόδιους οργανισμούς ελέγχου.

Παρόλο που, μέχρι σήμερα, η Επιτροπή δεν έχει λάβει καμία επίσημη διαμαρτυρία, πραγματοποιεί εντούτοις μια προληπτική έρευνα της οποίας τα αποτελέσματα αναμένονται.
ΓΡΑΠΤΗ ΕΡΩΤΗΣΗ E-0797/96 υποβολή: Hartmut Nassauer (PPE) προς το (12 Απριλίου 1996)

Θέμα: Σύμβαση σχετικά με τη χρήση της πληροφορικής στον τελωνειακό τομέα, η οποία εγκρίθηκε στις 26 Ιουλίου 1995

Προτίθεται το Συμβούλιο να δηλώσει για έκαστο κράτος μέλος την πρόοδο που έχει σημειωθεί έως την 1η Μαρτίου 1996 στις διαδικασίες επικυρώσεως για τη Σύμβαση σχετικά με τη χρήση της πληροφορικής στον τελωνειακό τομέα, η οποία εγκρίθηκε στις 26 Ιουλίου 1995 ((ΕΕ C 316 της 27.11.1995, σελ. 33. ));

Απάντηση (27 Ιουνίου 1996)

Το Συμβούλιο διευκρινίζει ότι μέχρι την 1η Μαρτίου 1996, κανένα κράτος μέλος δεν κοινοποίησε στη Γενική Γραμματεία του Συμβουλίου τις διαδικασίες που απαιτούνται για την έκδοση της προαναφερόμενης Σύμβασης. Υπενθυμίζεται ότι δυνάμει του άρθρου 26 παράγραφος 2 της εν λόγω Σύμβασης, ο Γενικός Γραμματέας οφείλει να δημοσιεύσει στην ΕΕΕΚ την πρόοδο των διαδικασιών έκδοσής της.
ΓΡΑΠΤΗ ΕΡΩΤΗΣΗ E-1066/96 υποβολή: Glyn Ford (PSE) προς την Επιτροπή (13 Μαΐου 1996)

Θέμα: Προτεινόμενες διαδικασίες αντι-ντάμπιγκ (96/C 50/04)

Επανεξέτασε η Επιτροπή την πρόθεσή της να αρχίσει διαδικασίες αντι-ντάμπιγκ στις εισαγωγές μή λευκασμένων βαμβακερών υφασμάτων από την Λαϊκή Δημοκρατία της Κίνας, την Αίγυπτο, την Ινδία, την Ινδονησία, το Πακιστάν και την Τουρκία μετά τα στοιχεία που της υποβλήθηκαν από την Ενωση Μεταποιητών Υφαντουργικών προϊόντων και τους ισχυρισμούς των εργαζομένων Βαφέων και Μεταποιητών στην Naylor Jennings;

Απάντηση του Sir Leon Brittan εξ ονόματος της Επιτροπής (24 Μαΐου 1996)

Η διαδικασία αντιντάμπινγκ σχετικά με τα αλεύκαστα βαμβακερά υφάσματα καταγωγής Λαϊκής Δημοκρατίας της Κίνας, Αιγύπτου, Ινδίας, Ινδονησίας, Πακιστάν και Τουρκίας, κινήθηκε στις 21 Φεβρουαρίου 1996 μετά από καταγγελία που υπεβλήθη στην Επιτροπή, στις 8 Ιανουαρίου 1996 από την Eurocoton, εξ ονόματος των ευρωπαίων παραγωγών βάμβακος, και η οποία περιέχει επαρκείς ενδείξεις για διάπραξη ντάμπινγκ και ζημίας.

Σύμφωνα με το άρθρο 21 του βασικού κανονισμού αντιντάμπινγκ ((Κανονισμός (ΕΚ) αριθ. 384/96 του Συμβουλίου, της 22.12.1995 για την άμυνα κατά των εισαγωγών που αποτελούν το αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας - ΕΕ L 56 της 6.03.1996. )), η Επιτροπή εξασφαλίζει ότι λαμβάνονται υπόψη οι απόψεις και οι υποβληθείσες πληροφορίες όλων των ενδιαφερόμενων μερών, περιλαμβανομένων και της ένωσης των επαγγελματιών τελικής επεξεργασίας κλωστοϋφαντουργικών προϊόντων και της εταιρείας Naylor Jennings, προκειμένου να προσδιοριστεί κατά πόσον η επιβολή μέτρων εξυπηρετεί το συμφέρον της Κοινότητας.
ΓΡΑΠΤΗ ΕΡΩΤΗΣΗ E-0726/96 υποβολή: Concepciσ Ferrer (PPE) προς την Επιτροπή (26 Μαρτίου 1996)

Θέμα: Δίκτυο ευρω-συμβούλων

Έχοντας υπόψη τη σπουδαιότητα του δικτύου ευρω-συμβούλων που δημιούργησε η Επιτροπή ως μέσο για τη συσχέτιση της προσφοράς και ζήτησης εργασίας ώστε να καταστεί δυνατή η προώθηση του δικαιώματος της ελεύθερης κυκλοφορίας των εργαζομένων και

γνωρίζοντας ότι υπάρχουν ήδη 8 διασυνοριακοί συντονιστές καθώς και ορισμένα υπό εφαρμογή σχέδια σε αυτόν τον τομέα,

θα μπορούσε η Επιτροπή να μου ανακοινώσει τους συγκεκριμένους διασυνοριακούς οργανισμούς που διαθέτουν από έναν ευρω-σύμβουλο καθώς και τη σύνθεση των εν λόγω οργανισμών;

Απάντηση του κ. Flynn εξ ονόματος της Επιτροπής (19 Απριλίου 1996)

Το διασυνοριακό EURES αποτελεί ένα σύνολο δομών συνεργασίας που έχει ως στόχο να ανταποκριθεί στις ανάγκες ενημέρωσης και διαβούλευσης που σχετίζονται με την κινητικότητα ειδικά όσον αφορά τις παραμεθόριες περιοχές. Συνδέει τις δημόσιες υπηρεσίες απασχόλησης και επαγγελματικής κατάρτισης, τις συνδικαλιστικές και εργοδοτικές οργανώσεις, τους οργανισμούς περιφερειακής διοίκησης, φορείς που ασχολούνται με θέματα απασχόλησης και επαγγελματικής κατάρτισης στις παραμεθόριες περιοχές, καθώς και την Επιτροπή.

Στις 20 Μαρτίου 1996, η Επιτροπή επιδότησε δώδεκα δομές του δικτύου EURES, οι οποίες λειτουργούν στα κράτη μέλη και στις ακόλουθες παραμεθόριες περιοχές:

1) Hainaut/Nord-Pas-de-Calais/Flandre Occidentale/Κent (HNFK)Βέλγιο, Γαλλία, Ηνωμένο Βασίλειο)

2) Schelde/Kempen (IGA I)(Βέλγιο, Ολλανδία)

3) Euregio Gronau (Enschede)(Γερμανία, Ολλανδία)

4) Euregio Meuse/Rhin (IGA II)(Βέλγιο, Γερμανία, Ολλανδία)

5) Ευρωπαϊκός Πόλος Ανάπτυξης (ΕΠΑ)(Βέλγιο, Γαλλία, Λουξεμβούργο)

6) Lorraine/Sarre(Γερμανία, Γαλλία)

7) Provence/Alpes-Cτte d'Azur/Ligurie (Eurazur)(Γαλλία, Ιταλία)

8) Rhτne-Alpes/Piιmont/Val d'Aoste (Transalp)(Γαλλία, Ιταλία)

9) Schleswig - Sonderjylland(Δανία, Γερμανία)

10) Carinthie/Friouli - Vιnιtie Julienne (Euralp)(Ιταλία, Αυστρία)

11) Rhein-Waal/Rhein-Maas-Nord(Γερμανία, Ολλανδία)

12) Bayern/Voralberg - Tyrol - Salzburg-Oberφsterreich(Γερμανία, Αυστρία)

Οι ευρωσύμβουλοι αποτελούν τους βασικούς παράγοντες του διασυνοριακού δικτύου EURES. Σε κάθε διασυνοριακή δομή, οι ευρωσύμβουλοι φέρουν εις πέρας την αποστολή τους στο πλαίσιο του δικού τους οργανισμού. Οι οργανισμοί αυτοί είναι κυρίως οι δημόσιες υπηρεσίες απασχόλησης, οι οργανώσεις εκπροσώπησης των εργαζομένων και των εργοδοτών καθώς και οι περιφερειακοί οργανισμοί.
ΓΡΑΠΤΗ ΕΡΩΤΗΣΗ P-0788/96 υποβολή: Bernd Lange (PSE) προς το (22 Μαρτίου 1996)

Θέμα: Η ερμηνεία του άρθρου 109 Ι της Συνθήκης ΕΚ

1. Προτίθεται το Συμβούλιο, σύμφωνα με το άρθρο 109 Ι της Συνθήκης ΕΚ και εντός της συμφωνηθείσας χρονικής περιόδου, να λάβει τις αποφάσεις που αναφέρονται σε αυτό ή θεωρεί τη λήψη απόφασης κατά τις διατάξεις αυτές ξεπερασμένη, σύμφωνα με τη γνωμοδότηση του Ευρωπαϊκού Συμβουλίου της Μαδρίτης; Στην περίπτωση που δεν πρόκειται να ληφθεί απόφαση σύμφωνα με το άρθρο 109 Ι της Συνθήκης, ποιές χρονικές προθεσμίες για την υποβολή έκθεσης προκύπτουν για την Επιτροπή και το Ευρωπαϊκό Νομισματικό Ινστιτούτο σύμφωνα με το άρθρο 109 Ι, παράγραφος 1;

2. Πως αξιολογεί το Συμβούλιο το γεγονός ότι στην περίπτωση που δεν λάβει απόφαση σύμφωνα με το εν λόγω άρθρο, αφαιρεί από το Ευρωπαϊκό Κοινοβούλιο το δικαίωμα να γνωμοδοτήσει σε ότι αφορά αφενός το θέμα της πλειοψηφίας των συμμετεχόντων κρατών και αφετέρου την αποτελεσματικότητα της μετάβασης στο τρίτο στάδιο κατά το συμφέρον των πολιτών της Ένωσης; Δεν θεωρεί το Συμβούλιο ότι με τον τρόπο αυτό παρακάμπτεται μια ευκαιρία για την εποικοδομητική ανταλλαγή απόψεων σε ότι αφορά την ΟΝΕ;

3. Ποιά εναλλακτική λύση προσφέρει το άρθρο 148 της Συνθήκης ΕΚ για τη λήψη αποφάσεων σύμφωνα με το άρθρο 190 Ι, παρ. 3 και 4 της Συνθήκης κατά την άποψη του Συμβουλίου; Κατά πόσον θεωρείται κατάλληλος ο συμβιβασμός των Ιωαννίνων για την πλειοψηφία του Συμβουλίου;

Απάντηση (25 Ιουνίου 1996)

Προφανώς τα συμπεράσματα του Ευρωπαϊκού Συμβουλίου της Μαδρίτης δεν αντιτίθενται στην εφαρμογή των διατάξεων της Συνθήκης ΕΚ, συμπεριλαμβανομένου του άρθρου 109 Ι, παράγραφος 3. Αντίθετα, το Συμβούλιο αποδίδει μεγάλη σημασία στο εγχείρημα που αναφέρεται στην παράγραφο 1, το οποίο θα χρησιμεύσει στην εξέταση της προόδου που έχουν επιτελέσει τα κράτη μέλη όσον αφορά τη σύγκλιση και όσον αφορά τις εθνικές νομοθεσίες που απαιτούνται για την υλοποίηση της Οικονομικής και Νομισματικής Ένωσης. Κατόπιν τούτου, δεν πρέπει να αναζητηθεί καμμία «εναλλακτική λύση».

Όσον δε αφορά το «συμβιβασμό των Ιωαννίνων» ((Απόφαση του Συμβουλίου της 29ης Μαρτίου 1994 σχετικά με τη λήψη απόφασης του Συμβουλίου με ειδική πλειοψηφία (94/C/105/01), όπως τροποποιήθηκε από την απόφαση της 1ης Ιανουαρίου 1995 (95/C 1/01). )), ισχύει όταν το Συμβούλιο αποφασίζει με ειδική πλειοψηφία, χωρίς τούτο να προδικάζει τα υποχρεωτικά χρονικά όρια που προβλέπονται από τις συνθήκες και το παράγωγο δίκαιο, και τηρουμένου πάντοτε του εσωτερικού κανονισμού του Συμβουλίου.
ΓΡΑΠΤΗ ΕΡΩΤΗΣΗ E-0678/96 υποβολή: Jan Mulder (ELDR) προς την Επιτροπή (15 Μαρτίου 1996)

Θέμα: Η χρησιμοποίηση γεωργικών πρώτων υλών για βιομηχανικούς σκοπούς (κατόπιν της απόφασης της Γαλλίας σχετικά με τα βιολογικά καύσιμα).

Προσφάτως η Γαλλική κυβέρνηση ανακοίνωσε ότι στην επικράτειά της θέλει να καταστήσει υποχρεωτική, σε ορισμένο βαθμό τη χρησιμοποίηση των καυσίμων που προέρχονται από βιολογική καλλιέργεια (βιολογικά καύσιμα).

1. Συμμερίζεται η Επιτροπή τη γνώμη της Γαλλικής κυβέρνησης ότι η χρησιμοποίηση πρώτων υλών γεωργικής προελεύσεως για βιομηχανικούς σκοπούς πρέπει να προωθηθεί και πιά είναι η άποψή της όσον αφορά αυτή την ενθαρρυντική γαλλική πολιτική;

2. Από τα περιβαλλοντικά κινήματα διατυπώνονται ενίοτε επικρίσεις με τον ισχυρισμό ότι το περιβαλλοντικό κέρδος που επιτυγχάνεται από τη χρησιμοποίηση πρώτων υλών γεωργικής προέλευσης μηδενίζεται λόγω ορισμένων εντατικών μεθόδων καλλιέργειας των εν λόγω γεωργικών προϊόντων. Έχει ήδη προβεί η Επιτροπή σε ανάλυση του περιβαλλοντικού κέρδους που αναμένεται από την χρησιμοποίηση ορισμένων προϊόντων όπως των βιολογικών καυσίμων, των λυπαντικών φυτικών ελαίων, των αποσιντιθέμενων πλαστικών και ινών φυτικής προελεύσεως; Εάν ναι, ποιά είναι τα αποτελέσματα της ανάλυσης αυτής; Εάν όχι, προτίθεται η Επιτροπή προσεχώς να προβεί στην εν λόγω ανάλυση;

Απάντηση του κ. Fischler εξ ονόματος της Επιτροπής (17 Απριλίου 1996)

Η Επιτροπή συμφωνεί ότι πρέπει να ενθαρρυνθεί η χρήση των γεωργικών πρώτων υλών για βιομηχανικούς σκοπούς. Ειδικότερα, η Επιτροπή εκτιμά ότι η ενέργεια που παράγεται από τις πρώτες ύλες αυτές πρέπει να συμβάλλει στη μείωση της ενεργειακής εξάρτησης.

Λόγω του ότι η Επιτροπή δεν έχει εξετάσει ακόμη λεπτομερώς το γαλλικό σχέδιο νόμου σχετικά με την μόλυνση της ατμόσφαιρας, βάσει του οποίου θα γίνει υποχρεωτική η χρήση οξυγόνου στα καύσιμα πριν από το τέλος του αιώνα, δεν μπορεί να εκφέρει γνώμη σχετικά με το περιεχόμενο της πρωτοβουλίας αυτής.

Εάν η Επιτροπή ενθαρρύνει την παραγωγή ενέργειας από γεωργικές πρώτες ύλες, πρέπει να είναι σίγουρη ότι η παραγωγή αυτή δεν θα έχει αρνητικές επιπτώσεις στο περιβάλλον. Μέχρι σήμερα, δεν έχουν καθοριστεί οι ακριβείς επιπτώσεις στο περιβάλλον. Πρέπει ακόμη να προσδιοριστούν οι προδιαγραφές των προϊόντων, οι μέθοδοι μέτρησης των εκπομπών στην ατμόσφαιρα και τα μέτρα προστασίας σχετικά με τη χρήση των νιτρικών αλάτων και των φυτοφαρμάκων.
ΓΡΑΠΤΗ ΕΡΩΤΗΣΗ E-0989/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Έτος των Λιμενικών Υποδομών

Γνωρίζει η Επιτροπή ότι το 1996 είναι « Έτος των Λιμενικών Υποδομών» και ότι ο μεγαλύτερος λιμένας σκαφών αναψυχής στον κόσμο βρίσκεται στο Southend, στην εκλογική μου περιφέρεια; Προτίθεται η Επιτροπή να αναλάβει πρωτοβουλία για την προώθηση του τουρισμού στην Ευρωπαϊκή Ένωση προκειμένου να προβάλει το σημαντικό αυτό γεγονός και εξετάζει το ενδεχόμενο οργάνωσης μιας τέτοιας εκδήλωσης ή πρωτοβουλίας στο Southend;

Απάντηση του κ. Παπουτσή εξ ονόματος της Επιτροπής (7 Ιουνίου 1996)

Η Επιτροπή έλαβε υπόψη της το γεγονός ότι το 1996 ορίστηκε «έτος της προκυμαίας» και έχει υπόψη της τη φήμη της προκυμαίας του Southend.

Παρά το ενδιαφέρον της για την προώθηση διαφόρων τύπων τουρισμού, η Επιτροπή λυπάται, γιατί, δεδομένων των πολύ περιορισμένων πόρων της, οι προτεραιότητες που έχουν τεθεί για το 1996 δεν της επιτρέπουν να αναλάβει κάποια ειδική δραστηριότητα προώθησης σχετικά με τις προκυμαίες.
ΓΡΑΠΤΗ ΕΡΩΤΗΣΗ E-0067/96 υποβολή: Γιάννος Κρανιδιώτης (PSE) προς το (30 Ιανουαρίου 1996)

Θέμα: Χρονοδιάγραμμα υποβολής προτάσεων για την ελληνική κλωστοϋφαντουργία

Με βάση τις νέες συνθήκες διεθνούς ανταγωνισμού που έχουν δημιουργηθεί μετά από τη συμφωνία της GATT και με βάση τη Συμφωνία της 6ης Μαρτίου 1995 σχετικά με την Τελωνειακή Ένωση με την Τουρκία, το Συμβούλιο και η Επιτροπή ανέλαβαν την υποχρέωση να παρουσιάσουν προτάσεις μέσα στο έτος 1995 για την κατάσταση της κλωστοϋφαντουργίας και των ειδών ένδυσης στην Ελλάδα.

Σε επανειλημμένες ερωτήσεις μου προς το Συμβούλιο και την Επιτροπή σχετικές με το θέμα, το ένα όργανο παρέπεμπε στο άλλο την ευθύνη για την καθυστέρηση υποβολής προτάσεων.

Τελικά, παρά τις υποσχέσεις είμαστε στο τέλος του έτους και η Επιτροπή δεν έχει ακόμη υποβάλει προτάσεις για τον κλάδο αυτό, πράγμα που αποδεικνύει ασυνέπεια και έλλειψη ευθύνης.

Ερωτάται το Συμβούλιο αν θα τηρήσει τη δέσμευση που έχει αναλάβει σχετικά με τον κλάδο της κλωστοϋφαντουργίας και ειδών ένδυσης στην Ελλάδα και πότε σκοπεύει να παρουσιάσει τις προτάσεις του.

Απάντηση (13 Ιουνίου 1996)

1. Κατά τη σύνοδο του Συμβουλίου της 6ης Μαρτίου 1995, το Συμβούλιο και η Επιτροπή συμφώνησαν, μετά από το ελληνικό μνημόνιο για τα κλωστοϋφαντουργικά, ότι η Επιτροπή θα εξετάσει το ενωρίτερο δυνατόν, σε συνεργασία με την Ελληνική Κυβέρνηση, τις δυσκολίες που προκαλούνται από τους νέους όρους διεθνούς ανταγωνισμού στον τομέα της κλωστοϋφαντουργίας και της ένδυσης στην Ελλάδα καθώς και την προσπάθεια προσαρμογής που πρέπει να καταβάλουν οι επιχειρήσεις του τομέα αυτού προκειμένου να ενισχυθεί η ανταγωνιστικότητά του. Στα πλαίσια αυτά, η Επιτροπή ανέλαβε την υποχρέωση να υποβάλει προτάσεις κατά το 1995, δεδομένης της ανταγωνιστικής κατάστασης του τομέα αυτού.

2. Στις 2 Φεβρουαρίου 1996, η Επιτροπή διεβίβασε στο Συμβούλιο ανακοίνωση με τον τίτλο: «Οι νέες συνθήκες του διεθνούς εμπορίου και ο εκσυγχρονισμός της Ευρωπαϊκής βιομηχανίας κλωστοϋφαντουργικών: η περίπτωση της Ελλάδας». Στην ανακοίνωση αυτή αναλύεται η πρόσφατη εξέλιξη της κλωστοϋφαντουργίας και της βιομηχανίας ένδυσης στην Ελλάδα, και προτείνονται, με βάση τα συμπεράσματα, πολλά σενάρια προκειμένου να ληφθούν υπόψη οι ανάγκες εκσυγχρονισμού της βιομηχανίας αυτής, χωρίς ωστόσο να έχουν υποβληθεί μέχρι στιγμής νέες προτάσεις.

Σημειωτέον, πάντως, ότι στην ανακοίνωση αυτή η Επιτροπή:

- αναγνωρίζει τη δύσκολη και φθίνουσα κατάσταση της ανταγωνιστικότητας της κλωστοϋφαντουργίας στην Ελλάδα,

- θα αναλύσει και θα παρακολουθήσει εκ του σύνεγγυς τις διαρθρωτικές εξελίξεις ανεξάρτητα από το κατά πόσον απαιτείται ή όχι να ληφθούν συμπληρωματικά μέτρα στήριξης,

- θα υποβάλει, ενδεχομένως, τις κατάλληλες προτάσεις.

3. Από πλευράς του, το Συμβούλιο διαβεβαιώνει τον αξιότιμο βουλευτή ότι θα εξετάσει ανελλιπώς και με τη δέουσα προσοχή, κάθε πρόταση που μπορεί να του υποβάλει η Επιτροπή σχετικά με το θέμα αυτό.
ΓΡΑΠΤΗ ΕΡΩΤΗΣΗ E-1486/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Μέτρο 2.3 (Ελαιώνας) ΠΕΠ Αττικής

Στο Μέτρο 2.3 περιλαμβάνονται δράσεις για τη διαμόρφωση και αναβάθμιση της περιοχής του Ελαιώνα οι οποίες χαρακτηρίζονται «βαρύνουσας σημασίας από στρατηγική άποψη» για την Αθήνα.

Σύμφωνα με το χρονοδιάγραμμα θα έπρεπε να είχαν ήδη απορροφηθεί ως δημόσια δαπάνη 2.536 Mecu για το 1994 και 2.485 Mecu για το 1995.

1. Τι απορροφήσεις υπάρχουν για το 1994 και 1995;

2. Τυχόν καθυστερήσεις πού οφείλονται;

3. Υπάρχει η πράξη εφαρμογής από το ΥΠΕΧΩΔΕ που να χωροθετεί τις διαφορετικές λειτουργίες της περιοχής, απαραίτητη προϋπόθεση για την πρόοδο του έργου;

4. Τι ενημέρωση μπορεί να παράσχει η Επιτροπή σχετικά με τις ενέργειες της ΕΤΒΑ για τις ΒΙ.ΠΕ (Σχιστού - Δ. Αττικής) προκειμένου να μεταφερθούν οι βιομηχανίες του Ελαιώνα;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.